Mikudagin tann 19. juli, klokkan 16: 00 skipar Býarbókasavnið fyri upplestri og samrøðu. Tey, sum fara at lesa upp eru: Anna Malan Jógvansdóttir, Rúni Weihe og Oddfríður Marni Rasmussen. Tey trý hava gingið á Rithøvundaskúlanum í Keypmannhavn. Hetta er fyrstu ferð, at tey trý lesa upp saman. Fyrst fer Oddfríður at hava eina samrøðu við Annu Maluna og Rúna um at ganga á rithøvundaskúla. Síðani verður upplestur. Anna Malan Jógvansdóttir hevur gingið eitt ár á Rithøvundaskúlanum, og hevur hon eitt ár eftir. Anna Malan hevur givið út eitt yrkingasavn Undirfloyma, sum hon myndprýddi sjálv. Rúni Weihe hevur eisini gingið eitt ár á Rithøvundaskúlanum. Hann hevur givið út skaldsøguna, Mursejler. Oddfríður M. Rasmussen gekk á Rithøvundaskúlanum frá 1998 til 2000. Hann hevur givið út 16 bøkur, 13 teirra eru yrkingasøvn. Listaframsýningin Incognito við Aggi Ásgeirsdóttir verður frá 12. juli til hálvan august. Hetta er ein søluframsýning. Íalt eru 14 myndir, sum allar eru gjørdar í 2017, og eru tær mix media, akryl og decoupageteknikkur. Aggi sigur um myndirnar: Orð hava altíð givið mær íblástur til at gera myndir. Incognito, heitið eg havi valt til hesar myndirnar, vísir til tað ókenda og ónevnda, har okkurt óvæntað verður avdúkað og kemur til sjóndar, meðan okkurt annað framvegis fjalir seg sum loynidómur, ið vit aldrin verða tilvitað um. At samskifta við orðum og myndum á alnótini kenna vit í gerandisdegnum, at koma fram á kendan sum ókendan tekst, leita, lesa og kanna, síggja samanhang og tilknýti millum fortíð, nútíð, peikandi móti framtíðini. Hetta hugtekur meg nógv. Tí eri eg eisini glað fyri at sýna fram hesar myndir á Býarbókasavninum, ið fyri meg er eitt mekka fyri orð og vitan.